## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2018. december 06-i rendkívüli ülésére)

**TÁRGY**: **Pályázat benyújtása a Bethlen Gábor Alapkezelő Zrt. „A magyar kultúráért és oktatásért” CÍMŰ KÖZPONTI PÁLYÁZATI FELHÍVÁSÁRA**

A Bethlen Gábor Alap 2019. évi „Nemzetpolitikai célú támogatások” előirányzat terhére megjelent a Bethlen Gábor Alapkezelő Zrt. „A magyar kultúráért és oktatásért” című központi pályázati felhívása. A pályázat célja a Magyarország határain kívül élő magyarság szülőföldjén való boldogulásának, Magyarországgal való sokoldalú kapcsolatai ápolásának és fejlesztésének előmozdítása, magyar nemzeti azonosságtudatának megerősítése az oktatás és a kultúra támogatása által.

Támogatási kérelmet civil szervezet, nonprofit gazdasági társaság, állami fenntartású intézmény, települési, területi és nemzetiségi önkormányzat, és az általuk alapított, illetve fenntartott jogi személyiségű intézmény jogosult benyújtani.

Magyarországi pályázók esetében 500.000,- Ft – 2.500.000,- Ft közötti összegű támogatásra lehet igényt benyújtani. A támogatás formája vissza nem térítendő támogatás, melynek intenzitása az összes elszámolható költség 100%-a.

A projekt keretein belül - Magyarországi pályázók esetében - lehetőség van

1. a magyar történelmi és kulturális örökség ápolása, kulturális és hagyományőrző programok, szórványprogramok,
2. egyházi programok (kulturális, hitéleti és szociális tevékenységek),
3. magyar nyelvű köznevelési (oktatási-nevelési) programok,
4. szakképzést végző oktatási intézmények programjai,
5. magyar nyelvű felnőttképzési, felsőoktatási programok, tudományos kutatások, konferenciák; tanulmányi versenyek és szaktáborok,
6. amatőr és hivatásos színházi produkciók,
7. a határon túli magyar közösségek egymással való kapcsolattartását elősegítő, azt fejlesztő kulturális programok támogatására.

Megvalósítási időszak: **2019. január 1. – 2019. december 31.**

A pályázati kérelemhez csatolni kell a mindkét fél által aláírt együttműködési szándéknyilatkozatot.

Kiskőrös Város Önkormányzata Margitta (Marghita) Megyei Jogú Várossal közösen kívánja a projektet megvalósítani.

Kiskőrös Város Önkormányzata 2019. szeptember hónapban a "Szüreti napok" városi rendezvény keretében kívánja meghívni a Horváth János társaságot Margittáról egy színházi produkció bemutatására, azt követően pedig egy a Magyarország határain kívül élő magyarság aktuális helyzetéről szóló városi vitaestre.

Benyújtási határidő: **2018. december 19. 14.00 óra** (közép-európai idő szerint).

A fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2018. december 4.**

**Domonyi László sk.**

**polgármester**

### HATÁROZAT-TERVEZET

A Képviselő- testület

1. egyetért azzal, hogy Kiskőrös Város Önkormányzata pályázatot nyújtson be a Bethlen Gábor Alap terhére kiírt „A magyar kultúráért és oktatásért” című pályázati felívásra maximum 2.500.000,- Ft összegű vissza nem térítendő támogatás igényléséhez.
2. egyetért azzal, hogy a projekt megvalósítása érdekében az önkormányzat együttműködési szándéknyilatkozatot tegyen Margitta (Marghita) Megyei Jogú Várossal közösen és – a pályázati kérelem pozitív elbírálása esetén – együttműködési megállapodást kössön a projekt közös megvalósítása érdekében.
3. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, az együttműködési szándéknyilatkozat és az együttműködési megállapodás, valamint nyertes pályázat esetén a Támogatási szerződés aláírására.

**Felelős:** polgármester

**Határidő:**  2018. december 19.